Puccini: Giannis Schicchi

Miről szól a darab? A tehetős Buoso Donati az éjjel jobblétre szenderült. Ám a gyászoló rokonság korántsem úgy viselkedik, mint az elvárható lenne ilyenkor. Ugyan [egymást túlkiabálva siratják az elhunytat,](https://www.youtube.com/watch?v=IMwx9H7Eftk) de közben fél szemmel mindenki a végrendeletet kutatja. Elindul a suttogó hír: a jámbor Bouso, a kapzsi rokonok helyett vagyonát az egyházra hagyományozta. Őrült keresési verseny indul, melynek nyertese az ifjú Rinuccio lesz. Csak akkor hajlandó átadni a lepecsétel irományt nénikéjének, a fogatlan Zita anyónak, ha az megígéri, nőül veheti szerelmesét, Laurettát, Gianni Schicchi szépséges leányát. A gőgös Zita hallatni sem akar a faluról jött családról, kiragadja unokaöccse kezéből [a végrendeletet](https://www.youtube.com/watch?v=1bl6FKgp4EA&feature=related). A rokonok legnagyobb elképedésére a pletyka igaz, egy fillért sem kaptak. Tehetetlen dühükben még a hullának is nekiesnének, lehurrogják Rinucciót, aki a furfangos [Schicchit ajánlja megmentőnek](https://www.youtube.com/watch?v=WrnCItYsF3Y).

A legnagyobb felfordulás közepébe mégis [betoppan Gianni](https://www.youtube.com/watch?v=g9SapMki-oQ), akiért a fiú titokban elküldetett. A rokonok azonnal ki akarják dobni a nagyorrú Schicchit, akinek magának sincs sok kedve a kapzsi társasághoz. A fiatalok kérlelésére végülis mégis átolvassa a végrendeletet, de megoldást nem lát. Végül Lauretta könyörgésére eszébe jut valami. Kiderül, hogy még senkit sem értesítettek jámbor Bouso kimúlásáról, így lehet még egy esélyük. Átviteti a másik szobába a holttestet… ekkor mindenki nagy ijedtére kopognak.

Magister Spineloccio, [a doktor érkezik](https://www.youtube.com/watch?v=FIW9amaf8Mw), szeretné megvizsgálni betegét. A rokonok igyekeznek távol tartani az ágytól, ám váratlanul a függöny mögül megszólal Bouso hangja. Megnyugtatja az orvost, hogy remekül van, csak most pihenne, inkább halasszák estére a vizitet. A tudományára büszke doktor távozik, s az ijedt családtagok elé ugrik Schicchi, a hangutánzó. [Terve kész](https://www.youtube.com/watch?v=6mahdZSOoiA): hívják el a jegyzőt, és majd ő végrendelkezik, kinek-kinek kedve szerint. A boldog rokonságot Gianni [figyelmezteti a szigorú firenzei törvényre](https://www.youtube.com/watch?v=IU9iQ1E_sDU): aki hamisan végrendelkezik, vagy akár csak közreműködik ilyen aktusnál, annak fél kezét levágják, és aztán száműzik. A család lediktálja a nekik járó értékeket, csak három dologban nem tudnak megegyezni, a Bouso-vagyon legnagyobb értékeiben, a signai malomban, az elhunyt csodálatos öszvérében, és a szép firenzei házban. Ennek odaítélését végül a lóruhába öltöztetett Schicchire bízzák.

Megérkezik a jegyző, „Bouso” az elfüggönyözött ágyban marad és rettentően  sajnálja, hogy nem írhatja meg saját kezűleg a végrendeletét, de hát megbénult a keze. A jogi aktus a megbeszéltek szerint zajlik, mindenki megkapja, amire vágyott, még a papoknak is jut öt líra, a levegő is megfagy, márcsak a három érték van hátra. Ezeket az örökhagyó szép sorban legjobb barátjára, [Gianni Schicchire íratja](https://www.youtube.com/watch?v=8pJb_X8k524&feature=related). A családtagok ugyan próbálnak tiltakozni, de ekkor Schicchi diszkréten emlékezteti őket Firenze törvényére. Végül Zitának kell kifizetnie a távozó jegyzőt és a tanúkat. A rokonok Gianninak esnének, de ő kikergeti őket a házból, mely immáron az öve. [Csak Rinuccio és Lauretta maradnak](https://www.youtube.com/watch?v=YhnT7NdUb48), akik boldogan csókolják meg egymást. Schicchi a közönséghez fordul: „Mondjátok csak nagy jó uraim, el tudnátok jobban osztani a Bouso örökségét? S ezért a kis huncutságért engem lekergettek a Pokolba. Ám legyen. Dante atyánk el fogja nézni. S ha ma este jól mulattatok, szegény fejemnek megbocsássatok.”

Lauretta áriája magyarul Tokody Ilona előadásában:

 <https://www.youtube.com/watch?v=1wbKbjW6btc>

<3 Ugyanez olaszul Anna Netrebkóval:

<https://www.youtube.com/watch?v=g0Kcg7WEJME>

Egy szöveges videó az énekelni vágyóknak:

<https://www.youtube.com/watch?v=SSxn_bhKdZQ>

És egy kis móka:

<https://www.youtube.com/watch?v=2sh1EH2GBF8>

Az áriában Lauretta a Ponte Vecchiót emlegeti. Vajon miért? Derítsd ki, és írd meg nekem a választ!